《龙塘久别乘月再到奉呈同社一首》
宋代·王阮

龙塘畴昔擅云烟，破月重来倍爽然。
浮玉北堂三万顷，扁舟西子二千年。
青山识面争迎櫂，白鹭知心不避船。
华发翛翛更何往，一茅终在此桥边。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。